REGULAMENTUL (UE) 2021/590 AL COMISIEI

din 12 aprilie 2021

de modificare a anexelor II și IV la Regulamentul (CE) nr. 396/2005 al Parlamentului European și al Consiliului în ceea ce privește limitele maxime de reziduuri pentru aclonifen, boscalid, lapte de vacă, etofenprox, pirofosfat feric, L-cisteină, lambda-cihalotrin, hidrazidă maleică, mefentriconazol, 5-nitroguaiacolat de sodiu, o-nitrofenolat de sodiu, p-nitrofenolat de sodiu și triclopir din sau de pe anumite produse

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE a Consiliului (1), în special articolul 5 alineatul (1) și articolul 14 alineatul (1) litera (a),

întrucât:

(1) Pentru aclonifen, boscalid, etofenprox, lambda-cihalotrin, hidrazidă maleică, mefentrifluconazol, 5-nitroguaiacolat de sodiu, o-nitrofenolat de sodiu, p-nitrofenolat de sodiu și triclopir, au fost stabilite în anexa II la Regulamentul (CE) nr. 396/2005 limite maxime de reziduuri („LMR”). Pentru pirofosfatul feric, L-cisteină și laptele de vacă nu au fost stabilite LMR-uri specifice, iar substanțele respective nu au fost incluse în anexa IV la regulamentul menționat, astfel încât se aplică valoarea implicită de 0,01 mg/kg prevăzută la articolul 18 alineatul (1) litera (b) din regulamentul respectiv.

(2) În contextul unei proceduri de autorizare a utilizării unui produs de protecție a plantelor care conține substanța activă aclonifen pe ardei dulci/gogoșari, infuzii și condimente, a fost depusă o cerere de modificare a LMR-urilor existente în temeiul articolului 6 alineatul (1) din Regulamentul (CE) nr. 396/2005.

(3) În ceea ce privește boscalidul, o astfel de cerere a fost depusă pentru granate/rodii, miere și alte produse apicole, ca urmare a utilizării acestei substanțe pe semințe de rapiță. În ceea ce privește substanța etofenprox, o astfel de cerere a fost transmisă pentru prune. În ceea ce privește substanța lambda-cihalotrin, o astfel de cerere a fost depusă pentru condimentele din semințe și din fructe. În ceea ce privește hidrazida maleică, o astfel de cerere a fost depusă pentru rădăcinile de cicoare. În ceea ce privește mefentrifluconazolul, o astfel de cerere a fost depusă pentru fructe sămânțoase, caise, cireșe (dulci), piersici, prune, struguri, cartofi, porumb dulce, porumb, semințe de floarea-soarelui, semințe de rapiță și sfeclă de zahăr. În ceea ce privește 5-nitroguaiacolatul de sodiu, o-nitrofenolatul de sodiu și p-nitrofenolatul de sodiu, o astfel de cerere a fost depusă pentru struguri, căpșuni, zmeură, coacăze, porumb, orez, grâu și hamei. În ceea ce privește triclopirul, o astfel de cerere a fost depusă pentru fructele de kiwi.

(4) În conformitate cu articolul 8 din Regulamentul (CE) nr. 396/2005, respectivele cereri au fost evaluate de către statele membre în cauză, iar rapoartele de evaluare au fost înaintate Comisiei.

(5) Autoritatea Europeană pentru Siguranța Alimentară (denumită în continuare „autoritatea”) a evaluat cererile și rapoartele de evaluare, analizând în special riscurile pentru consumatori și, în cazurile în care era relevant, pentru animale, și a emis avize motivate cu privire la LMR-urile propuse (2). Autoritatea a transmis respectivele avize solicitanților, Comisiei și statelor membre și le-a pus la dispoziția publicului.

(6) Referitor la toate cererile, autoritatea a concluzionat că sunt îndeplinite toate cerințele privind datele și că modificările LMR-urilor solicitate de către solicitanți sunt admisibile în ceea ce privește siguranța consumatorilor, pe baza unei evaluări a expunerii consumatorilor pentru 27 de grupuri specifice de consumatori din Europa. Autoritatea a ținut seama de cele mai recente informații privind proprietățile toxicologice ale substanțelor. Nici expunerea pe toată durata vieții la aceste substanțe prin consumul tuturor alimentelor care le-ar putea conține, nici expunerea pe termen scurt ca urmare a unui consum ridicat al produselor în cauză nu a indicat existența unui risc de depășire a dozei zilnice acceptabile sau a dozei acute de referință.

(7) În ceea ce privește aclonifenul, solicitantul a furnizat de asemenea informații care nu erau disponibile anterior, în cursul reexaminării efectuate în conformitate cu articolul 12 din Regulamentul (CE) nr. 396/2005. Aceste informații se referă la studiile privind reziduurile și la metodele analitice.

(8) În ceea ce privește 5-nitroguaiacolatul de sodiu, o-nitrofenolatul de sodiu și p-nitrofenolatul de sodiu, solicitantul a furnizat de asemenea astfel de informații privind metodele analitice.

(9) În ceea ce privește boscalidul, solicitantul a pus la dispoziție în comerț standardul de referință pentru 2-cloro-N-(4’-cloro- 5-hidroxibifenil-2-il)nicotinamidă.

(10) În ceea ce privește hidrazida maleică, autoritatea a evaluat o cerere în vederea stabilirii unei LMR pentru morcovi în cadrul concluziei evaluării inter pares a substanței active din punctul de vedere al riscului utilizării ca pesticid (3). În conformitate cu orientările existente ale Uniunii privind extrapolarea LMR-urilor, este adecvat să se aplice LMR-urile pentru morcovi și în cazul rădăcinilor de cicoare.

(11) În ceea ce privește mefentrifluconazolul, autoritatea a recomandat creșterea LMR-urilor pentru ficatul de porcine, rinichii de bovine și laptele de bovine, de ovine și de caprine, în urma utilizării acestei substanțe pe hrana pentru animale.

(12) În contextul aprobării substanței active pirofosfat feric, o cerere privind LMR a fost inclusă în dosarul rezumativ în conformitate cu articolul 8 alineatul (1) litera (g) din Regulamentul (CE) nr. 1107/2009 al Parlamentului European și al Consiliului (4). Cererea respectivă a fost evaluată de statul membru în cauză în conformitate cu articolul 11 alineatul (2) din regulamentul respectiv. Autoritatea a evaluat cererea și a emis o concluzie a evaluării inter pares a riscului utilizării ca pesticid a substanței active, în care a concluzionat că este oportună includerea substanței pirofosfat feric în anexa IV la Regulamentul (CE) nr. 396/2005 (5).

(13) L-cisteina și laptele de vacă au fost aprobate ca substanțe de bază prin Regulamentul de punere în aplicare (UE) 2020/642 al Comisiei (6) și, respectiv, prin Regulamentul de punere în aplicare (UE) 2020/1004 al Comisiei (7). Condițiile de utilizare a respectivelor substanțe nu sunt de natură să determine prezența de reziduuri în produsele alimentare sau în hrana pentru animale care ar putea reprezenta un risc pentru consumatori. Prin urmare, este adecvată includerea substanțelor respective în anexa IV la Regulamentul (CE) nr. 396/2005.

(14) Pe baza avizelor motivate și a concluziilor autorității și ținând seama de factorii relevanți pentru subiectul în discuție, modificările respective ale LMR-urilor îndeplinesc cerințele articolului 14 alineatul (2) din Regulamentul (CE) nr. 396/2005.

(15) Prin urmare, Regulamentul (CE) nr. 396/2005 trebuie modificat în consecință.

(16) Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

ADOPTĂ PREZENTUL REGULAMENT:

Articolul 1 Anexele II și IV la Regulamentul (CE) nr. 396/2005 se modifică în conformitate cu anexa la prezentul regulament.

Articolul 2 Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 12 aprilie 2021. Pentru Comisie Președintele Ursula VON DER LEYEN

(1) JO L 70, 16.3.2005, p. 1.

(2) Rapoarte științifice ale EFSA disponibile online: http://www.efsa.europa.eu:

Reasoned opinion on the evaluation of confirmatory data following the Article 12 MRL review for aclonifen (Aviz motivat privind evaluarea datelor de confirmare în urma revizuirii în conformitate cu articolul 12 a LMR-urilor pentru aclonifen). EFSA Journal 2020;18(5):6102.

Reasoned opinion on the modification of the existing maximum residue level for boscalid in honey (Aviz motivat privind modificarea limitei maxime de reziduuri existente pentru boscalid în miere). EFSA Journal 2019;17(11):5897.

Reasoned opinion on the modification of the existing maximum residue level for boscalid in pomegranates (Aviz motivat privind modificarea limitelor maxime de reziduuri existente pentru boscalid în rodii). EFSA Journal 2020;18(9):6236.

Reasoned opinion on the modification of the existing maximum residue level for etofenprox in plums (Aviz motivat privind modificarea limitelor maxime de reziduuri existente pentru etofenprox în prune). EFSA Journal 2020;18(7):6192.

Reasoned opinion on the modification of the existing maximum residue levels for lambda-cyhalothrin in seed and fruit spices (Aviz motivat privind modificarea limitelor maxime de reziduuri existente pentru lambda-cihalotrin în condimentele din semințe și din fructe). EFSA Journal 2020;18(6):6110.

Reasoned opinion on the modification of the existing maximum residue levels for mefentrifluconazole in various crops (Aviz motivat privind modificarea limitelor maxime de reziduuri existente pentru mefentrifluconazol în diverse plante de cultură). EFSA Journal 2020;18(7):6193.

Reasoned opinion on the evaluation of confirmatory data following the Article 12 MRL review for sodium 5-nitroguaiacolate, sodium o-nitrophenolate and sodium p-nitrophenolate (sodium nitrocompounds) (Aviz motivat privind evaluarea datelor de confirmare în urma revizuirii în conformitate cu articolul 12 a LMR-urilor pentru 5-nitroguaiacolat de sodiu, o-nitrofenolat de sodiu și p-nitrofenolat de sodiu (compuși nitro ai sodiului). EFSA Journal 2020;18(3):6060.

Reasoned opinion on the modification of the existing maximum residue level for triclopyr in kiwi (Aviz motivat privind modificarea limitelor maxime de reziduuri existente pentru triclopir în kiwi). EFSA Journal 2020;18(7):6191.

(3) Conclusion on the peer review of the pesticide risk assessment of the active substance maleic hydrazide (Concluzia evaluării inter pares a riscului utilizării ca pesticid a substanței active hidrazidă maleică). EFSA Journal 2016;14(6):4492.

(4) Regulamentul (CE) nr. 1107/2009 al Parlamentului European și al Consiliului din 21 octombrie 2009 privind introducerea pe piață a produselor fitosanitare și de abrogare a Directivelor 79/117/CEE și 91/414/CEE ale Consiliului (JO L 309, 24.11.2009, p. 1).

(5) Conclusion on the peer review of the pesticide risk assessment of the active substance ferric pyrophosphate (Concluzia evaluării inter pares a riscului utilizării ca pesticid a substanței active pirofosfat feric). EFSA Journal 2020;18(1):5986.

(6) Regulamentul de punere în aplicare (UE) 2020/642 al Comisiei din 12 mai 2020 de aprobare a substanței de bază L-cisteină, în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare, și de modificare a anexei la Regulamentul de punere în aplicare (UE) nr. 540/2011 al Comisiei (JO L 150, 13.5.2020, p. 134).

(7) Regulamentul de punere în aplicare (UE) 2020/1004 al Comisiei din 9 iulie 2020 de aprobare a substanței de bază lapte de vacă în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare, și de modificare a anexei la Regulamentul de punere în aplicare (UE) nr. 540/2011 al Comisiei (JO L 221, 10.7.2020, p. 133).